Ine Marie Eriksen Søreide har som utenriksminister flydd privatfly kun tre ganger på et drøyt år. Jonas Gahr Støre fløy 96 ganger på syv år.

Den siste tiden har det vært bred dekning i internasjonale medier av privatflybruken til de rike og mektige. Davos-deltagernes omfattende bruk av privatfly til økonomikonferansen i Sveits, hvor klimatrusselen sto høyt på agendaen, har blitt bredt omtalt i internasjonale medier.

EAT-grunnlegger Gunnhild Stordalen og Tesla-sjef Elon Musk har også fått oppmerksomhet rundt egen fly- og privatflybruk i henholdsvis Daily Mail og The Washington Post.

Utenriksdepartementet (UD), med utenriksministeren i spissen, var flittige brukere av innleide privatfly i tidsperioden oktober 2005 til september 2012. I denne perioden benyttet daværende utenriksminister Jonas Gahr Støre (Ap) privatfly 96 ganger til en kostnad på 31 millioner kroner, viser en gjennomgang Nettavisen gjorde i 2013.

- Som utenriksminister reiser man mye, til både nære og fjerne steder, trygge og utsatte steder. Noen ganger var vurderingen i Utenriksdepartementet at den beste løsningen var å leie fly, av hensyn til både sikkerhet og tidsbruk, og det forholdt jeg meg til. Bruk av innleid fly gjorde det mulig å rekke lenger og dra på reiser som ellers ikke ville latt seg gjennomføre, sier Ap-leder Jonas Gahr Støre til Nettavisen.

Privatflybruken til UD har avtatt betraktelig. Utenriksminister Ine Marie Eriksen Søreide (H) har benyttet privatfly kun tre ganger siden hun tiltrådde posten i oktober 2017, viser ferske tall Nettavisen har fått fra UD.

- Utenriksministeren (Eriksen Søreide red.anm.) bruker som regel alltid rutefly i forbindelse med sine reiser. Ved tre tilfeller har hun brukt leiefly når det ikke har latt seg gjøre å gjennomføre programmet innenfor tilgjengelig tid med rutefly, skriver kommunikasjonsrådgiver i Utenriksdepartementet, Guri Solberg, i en e-post til Nettavisen.

Fløy privatfly for 1,6 mill.

Ved alle tre anledningene har utenriksministeren reist sammen med en delegasjon fra UD.

* Leiefly i forbindelse med besøk i Midtøsten i august 2018 (Jordan, Israel og Palestina). Kostnaden utgjorde 811.576 kroner.

* Leiefly i forbindelse med besøk til Ukraina i september 2018 på strekningen Kyiv til Dnipro. Kostnaden utgjorde 363.676 kroner.

* Leiefly fra Addis Abeba i Etiopia til Juba i Sør-Sudan i november 2018. Kostnad 457.416 kroner.

Det utgjør en samlet kostnad på 1.632.668 kroner.

Eriksen Søreides forgjenger, Børge Brende (H), satt som utenriksminister i tidsperioden oktober 2013 til oktober 2017. I løpet av denne fireårsperioden benyttet Brende innleid privatfly ved 28 anledninger. De totale utgiftene beløpet seg til 14.895.489 kroner, viser ferske tall Nettavisen har fått fra departementet.

Ine Marie Eriksen Søreide ble Norges første kvinnelige utenriksminister da hun overtok jobben etter Børge Brende i oktober 2017. Hun har brukt langt mindre innleid privatfly enn sin forgjenger. Foto: Ørn Borgen (NTB scanpix)

Leie av privat flytransport for utenriksministere:

(Utgiftene som er oppført, er kostnader for utenriksministeren og delegasjonen fra UD). Ine Marie Eriksen Søreide (H)

Periode: Oktober 2017 - januar 2019 (15 måneder)

Antall: 3

Gjennomsnitt per år: 2,4

Totalbeløp: 1.632.668 kroner

Børge Brende (H)

Periode: Oktober 2013 til oktober 2017 (4 år)

Antall: 28

Gjennomsnitt per år: 7

Totalbeløp: 14.895.489

Jonas Gahr Støre (Ap)

Periode: Oktober 2005 til september 2012 (6 år, 11 måneder)

Antall: 96

Gjennomsnitt per år: 13,8

Totalbeløp: 31 millioner Fem ganger oftere enn Eriksen Søreide Ifølge Nettavisens beregninger benyttet Støre innleid privatfly i gjennomsnitt 13,8 ganger i året da han var utenriksminister. Mens Eriksen Søreide har et snitt på 2,4 ganger i året. Støre har dermed benyttet innleid privat flytransport drøyt fem ganger så ofte som Eriksen Søreide, hvis en tar utgangspunkt i gjennomsnittet per år. I henhold til Håndbok for politisk ledelse skal leiefly «for statsrådene kun brukes i særlige tilfeller eller der det er mest hensiktsmessig vurdert opp mot tid og kostnader eller der det foreligger spesielle sikkerhetsmessige vurderinger».